CELEX: 32017D0089
Language: sk
Date: 2017-01-17 00:00:00
Title: Vykonávacie rozhodnutie Komisie (EÚ) 2017/89 zo 17. januára 2017 o vytvorení ročných zoznamov priorít na rok 2017 na vypracovanie sieťových predpisov a usmernení (Text s významom pre EHP )

18.1.2017   
            
            
               SK
            
            
               Úradný vestník Európskej únie
            
            
               L 14/14
            
         VYKONÁVACIE ROZHODNUTIE KOMISIE (EÚ) 2017/89
   zo 17. januára 2017
   o vytvorení ročných zoznamov priorít na rok 2017 na vypracovanie sieťových predpisov a usmernení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003 (1), a najmä na jeho článok 6 ods. 1,
   so zreteľom na nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005 (2), a najmä na jeho článok 6 ods. 1,
   keďže:
   
               (1)
            
            
               Vypracúvanie a vykonávanie sieťových predpisov a usmernení má zásadný význam pre úplnú integráciu vnútorného trhu s energiou. Vďaka tretiemu energetickému balíku (3) vznikol inštitucionálny rámec na vypracúvanie sieťových predpisov s cieľom harmonizovať v prípade potreby technické, prevádzkové a trhové pravidlá, ktorými sa riadia elektrizačné a plynárenské sústavy. Na tento účel Agentúra pre spoluprácu regulačných orgánov v oblasti energetiky (ďalej len „ACER“), Európska sieť prevádzkovateľov prenosových sústav (ďalej len „ENTSO“) a Komisia úzko spolupracujú so všetkými zainteresovanými stranami.
            
         
               (2)
            
            
               Oblasti, v ktorých možno vypracúvať sieťové predpisy, sú stanovené v článku 8 ods. 6 nariadenia (ES) č. 714/2009 a nariadenia (ES) č. 715/2009. Napriek možnosti vypracúvať sieťové predpisy sa Komisia môže tiež rozhodnúť vypracovať usmernenia v oblastiach uvedených v článku 18 ods. 1, 2 a 3 nariadenia (ES) č. 714/2009 a v článku 23 ods. 1 nariadenia (ES) č. 715/2009. V súlade s článkom 6 ods. 1 nariadenia (ES) č. 714/2009 a nariadenia (ES) č. 715/2009 by Komisia mala najprv vypracovať ročný zoznam priorít s určením oblastí, ktoré sa majú zahrnúť do vypracovania sieťových predpisov.
            
         
               (3)
            
            
               V odvetví plynu sa v posledných troch rokoch už prijali a uverejnili harmonizované pravidlá postupov riadenia preťaženia, prideľovania kapacity, vyrovnávania, interoperability a výmeny údajov.
            
         
               (4)
            
            
               V odvetví elektroenergetiky sa už prijali a uverejnili harmonizované pravidlá prideľovania kapacity a riadenia preťaženia, pripájania výrobcov elektriny do sústavy, pripájania odberateľov do sústavy, pravidlá pre siete jednosmerného prúdu vysokého napätia a pravidlá prideľovania dlhodobej kapacity.
            
         
               (5)
            
            
               V rámci verejnej konzultácie (4) väčšina zainteresovaných strán podporila myšlienku, aby sa prednostne dokončila už začatá práca, a zdôraznila potrebu riadneho a koordinovaného vykonávania prijatých sieťových predpisov a usmernení, pri ktorom sa zaistí štruktúrované zapojenie zainteresovaných strán. V odvetví elektroenergetiky viacero zainteresovaných strán podporilo vypracovanie pravidiel harmonizovaných tarifných systémov za prenos elektriny, pravidiel decentralizovanej flexibility a pravidiel odbornej prípravy prevádzkového personálu.
            
         
               (6)
            
            
               Berúc do úvahy odpovede zainteresovaných strán a vzhľadom na budúcu legislatívnu činnosť v súvislosti s iniciatívou koncepcie trhu, rôzne činnosti potrebné na zaručenie úplnej integrácie vnútorného trhu s energiou, ako aj skutočnosť, že vykonávanie sieťových predpisov a usmernení si bude vyžadovať vynaloženie značných prostriedkov všetkých príslušných aktérov vrátane Európskej komisie, agentúry ACER, sietí ENTSO a zainteresovaných strán, nie sú do ročných zoznamov priorít zaradené žiadne nové oblasti.
            
         
               (7)
            
            
               Berúc do úvahy závery fóra pre reguláciu v plynárenstve z roku 2016 sa v roku 2017 nebude realizovať zmena sieťového predpisu o pravidlách interoperability a výmeny údajov v plynárenstve zaradením prijatej CEN normy o kvalite H-plynu (EN 16726: 2015),
            
         PRIJALA TOTO ROZHODNUTIE:
   Článok 1
   Týmto rozhodnutím sa stanovujú zoznamy ročných priorít na rok 2017 na vypracovanie sieťových predpisov a usmernení v odvetviach elektroenergetiky a plynárenstva.
   Článok 2
   Ročný zoznam priorít na rok 2017 na vypracovanie harmonizovaných pravidiel pre odvetvie elektroenergetiky:
   
               —
            
            
               pravidlá prevádzkovania sústavy (dokončenie fázy prijímania Komisiou po hlasovaní vo výbore v roku 2016),
            
         
               —
            
            
               pravidlá týkajúce sa požiadaviek a postupov v stave núdze a obnovy prevádzky (dokončenie fázy prijímania Komisiou po hlasovaní vo výbore v roku 2016),
            
         
               —
            
            
               pravidlá vyrovnávania výkonu v sústave (dokončenie fázy prijímania Komisiou po hlasovaní vo výbore v roku 2017).
            
         Článok 3
   Ročný zoznam priorít na rok 2017 na vypracovanie harmonizovaných pravidiel pre odvetvie plynárenstva:
   
               —
            
            
               pravidlá harmonizovaných tarifných systémov za prepravu plynu (dokončenie fázy prijímania Komisiou po hlasovaní vo výbore v roku 2016),
            
         
               —
            
            
               pravidlá celoúnijného trhovo orientovaného prístupu k prideľovaniu „novovybudovanej“ prepravnej kapacity plynu (dokončenie fázy prijímania Komisiou po hlasovaní vo výbore v roku 2016).
            
         Článok 4
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 17. januára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 211, 14.8.2009, s. 15.
   
      (2)  Ú. v. EÚ L 211, 14.8.2009, s. 36.
   
      (3)  Tretí energetický balík pozostáva zo smernice Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES (Ú. v. EÚ L 211, 14.8.2009, s. 55), smernice Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94), smernice Európskeho parlamentu a Rady 2003/55/ES z 26. júna 2003 o spoločných pravidlách pre vnútorný trh so zemným plynom, ktorou sa ruší smernica 98/30/ES (Ú. v. EÚ L 176, 15.7.2003, s. 57), nariadenia (ES) č. 714/2009, nariadenia (ES) č. 715/2009 a nariadenia Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (Ú. v. EÚ L 211, 14.8.2009, s. 1).
   
      (4)  Odpovede sú uverejnené na webovej stránke https://ec.europa.eu/energy/en/consultations/consultation-establishment-annual-priority-lists-development-network-codes-and-0.